ચંદ્ર પર પગલાં પાડી દીધા પછી કાળા માથાના માનવીનો ઉદ્દેશ મંગળ હોય એ સ્વાભાવિક છે. વળી પૃથ્વીનો કઝિન હોય અેમ મંગળ અને પૃથ્વી વચ્ચે કેટલુંક સામ્ય છે. મંગળ પર અનેક યાનો પહોંચ્યા છે અેટલે કદાચ મંગળ સુધીનો પ્રવાસ એવડી મોટી સમસ્યા નથી. મોટી સમસ્યા તો મંગળ પર પહોંચ્યા પછી ત્યાંના વિષમ વાતાવરણમાં ટકી રહેવાની છે. એ સમસ્યાનો ઉકેલ મળી જશે એ સાથે જ મંગળયાત્રાઓ શરૃ થઈ જશે. અલબત્ત, તો પણ હજુ એકાદ દાયકા સુધી તો મંગળયાત્રા શક્ય લાગતી નથી.